text: Dyrene dør ikke i næste uge
  23 oktober 2013 kl. 15.54
  Det er en myte, at flere dyr bliver kørt ned, når vi går til og fra sommertid.
  I weekenden skifter vi fra sommertid til normaltid.
  I den forbindelse advares bilister traditionelt mod faren for at køre dyr ned, fordi dyrenes myldretid kommer til at kollidere med bilisternes myldretid. Derfor bliver der slået flere dyr ihjel.
  Men det er en myte. Det passer simpelthen ikke, viser en undersøgelse fra DCE, Aarhus Universitet, som Naturstyrelsen har fået udarbejdet.
  Undersøgelsen drejer sig om påkørsler af større dyr.
  Ifølge den påkøres de fleste hjorte mellem kl. 5 og 8 og mellem kl. 17 og 23 året rundt ? og der er ingen særlig stigning ved overgangen til og fra sommertid.
  - Det enkle råd er derfor, at man skal holde øje med vildtet, hele året - morgen og aften, siger biolog Helene Nyegaard Hvid, Naturstyrelsen.
  I 2012 blev der registreret 4.300 påkørsler af rådyr, krondyr, dådyr og sikahjorte langs danske veje.
  Ved overgangen mellem dag og nat bevæger de sig mest rundt, netop som der er mest trafik på vejene.
  